আমার মার মধ্যে পরিবর্তন এসেছে। খুবই সরল প্রকৃতির মহিলা ছিলেন মা। বোকাও বলতে পারেন। কখনও জটিল হতে শেখেনইনি। তখনও যেমন ছিলেন এখনও তেমনি পুজো আচ্চা নিয়েই আছেন। আমার বাবাও তাই। নিজে সেযুগের গ্র্যাজুয়েট। সরকারি উঁচু পদে চাকরি করতেন। উদারপন্থী ভাবধারা ছিল। কিন্তু মায়ের জীবন যাত্রায় কিংবা তাঁর পছন্দ অপছন্দে কখনও নাক গলাননি। দুজনের কেউই আমার বন্ধুদের জাতপাত নিয়ে তিলমাত্র উদ্বিগ্ন নন। তবে এখনও রোজ সকালে ওঠেন। স্নান টান সেরে পুজো করেন তবে মুখে কিছু দেন। বিশেষ পুজোর দিনে দুজনেই উপোষ করেন। এর মধ্যে আমাদের জন্যে কোনও শিক্ষা আছে কি? হ্যাঁ নিশ্চয়ই আছে! আমার বাবা মা হিন্দু এবং ধর্মপ্রাণ। কিন্তু ওঁরা ধর্মান্ধ নন। তাঁরা উন্নততর উদার আলোয় নিজেদের বদলাতে পেরেছেন। জীবনের সঙ্গে সঙ্গে এগিয়েছেন প্রগতির দিকে। তাঁদের কাছ থেকেই উদারতার অনেক শিক্ষাই আমি পেয়েছি। ওরা যদি এরকম না হতেন আমি এটা ভেবেই শিউড়ে উঠি। ওরা যদি আমাদের মান্ধাতার আমলের সামাজিক নিয়ম কানুন কুসংস্কার মেনে চলার ফতোয়া দিতেন তাহলে কী হত?